Rosa Lund (EL), 2025-01-28:
I Enhedslisten synes vi altid, det er godt med mere viden, særlig på områder som æresrelaterede sager og negativ social kontrol, så tak for beslutningsforslaget; det er bestemt relevant.
I virkeligheden hører jo forslaget til i Retsudvalget.
Det er jo også derfor er det justitsministeren, der har i dag, eftersom det handler om politiets arbejde.
Jeg nævner det bare for at sige, at jeg har jeg lagt mærke til, at man i Danmarksdemokraterne har sådan en tendens til at gøre alt til udlændingepolitik, men det her er retspolitik, og derfor synes jeg, det er lidt mærkeligt.
Danmarksdemokraterne må jo selv om, hvilken ordfører de sender, men fra Enhedslistens side, når det handler om politiets arbejde, sender vi retsordføreren.
Hvad og hvordan politiet skal registrere forbrydelser, er en meget vigtig debat, som vi har haft rigtig mange gange før.
Vi har i Enhedslisten selv kæmpet længe for, at politiet skal registrere hadforbrydelser.
Jeg kan læse i justitsministerens svar på spørgsmål 642 fra Folketingets Retsudvalg, den 28. februar sidste år, og jeg citerer fra svaret: »Der findes en relevant søgenøgle »æresrelateret«, som politiet skal tilknytte ved registrering af sager vedrørende æresrelaterede konflikter og forbrydelser.
Politiet kan således ved elektronisk udtrækning af politiets systemer opgøre antallet af f.eks. anmeldelser, hvor søgenøglen »æresrelateret« er tilknyttet sagen.
« Jeg ved fra området med hadforbrydelser, at det kan være ekstremt svært at bruge søgenøglerne, når vi skal se på antallet af anmeldelser, da der er flere kategorier af søgenøgler, som er mulige at bruge inden for området hadforbrydelser.
Jeg kan så forstå, at politiet bruger søgenøglen »æresrelateret« om æresrelaterede forbrydelser, og jeg forestiller mig, at usikkerheden, der er forbundet med søgenøglen, er mindre her, end den er ved hadforbrydelser, som kan have forskellig karakter.
Men vi ved det sådan set reelt ikke, og jeg er nysgerrig på, om det er tilfældet, altså om brugen af søgenøglen »æresrelateret« er nok til at give os et indblik i omfanget af æresrelaterede forbrydelser.
Jeg kan på nuværende tidspunkt hverken stemme for eller imod forslaget fra Danmarksdemokraterne, men jeg håber virkelig, at Danmarksdemokraterne vil tage det her forslag videre til behandling i udvalget, som jeg så mener skal være Retsudvalget, og meget gerne med inddragelse af politiet, som vil kunne gøre os klogere på, hvorvidt søgenøglen er tilstrækkelig.
Når det er sagt, er jeg jo enig i det, som de tidligere ordførere har sagt, og som justitsministeren også sagde, altså at vi med sidste aftale for politiets økonomi oprettede de her specialenheder, som bl.a. også fik ansvaret for vold i nære relationer, psykisk vold, voldtægt og dermed også negativ social kontrol.
Det var faktisk for at rykke det tættere politikredsen og dermed tættere på borgeren, i stedet for at der skulle sidde en enhed et bestemt sted i landet og være langt væk fra der, hvor forbrydelsen bliver begået.
Det synes vi i Enhedslisten egentlig var klogt – faktisk var det vores eget forslag, så det vil jeg gerne stå på mål for.
Men jeg er sådan set ikke uenig i eller modstander af, at vi skal samle så megen viden om det her område som overhovedet muligt, og derfor vil jeg meget gerne sammen med Danmarksdemokraternes ordfører gå videre med det her forslag om, hvordan vi kan få mere viden på det her område.
Men jeg sidder ikke i Udlændinge- og Integrationsudvalget, og jeg mener heller ikke, at det her er udlændingepolitik.
Tak for ordet.
Jeg er enig så langt, at negativ social kontrol er meget udbredt i islamistiske kredse.
Det tror jeg bare vi kan komme til at blive blinde for, hvis vi flytter det fra Retsudvalgets arbejde til Udlændinge- og Integrationsudvalgets arbejde, plus at der jo simpelt hen også bare er det, må man medgive, at uanset hvor meget muslim man er, har det jo ikke noget at gøre med, om man er udlænding eller ej.